
Alumíniumhabok hőkezelése

A mesterséges szilárd habok régóta az anyagtudományi kísérletek fókuszába tartoznak kedvező tulajdonságaik miatt, a fémhabok mégis viszonylag új típusai a szerkezeti anyagoknak így a lehetséges alkalmazási területek kiaknázása még folyamatban van. Jelenlegi legfontosabb alkalmazásai az energiaelnyelő és az építőipari dekoratív elemek, de az autó- és űripar számára is készültek már prototípusok.
A felmerülő alkalmazási lehetőségek vizsgálata során a legfőbb kiválasztási szempont az anyag mechanikai tulajdonsága, mely javítására, változtatására több lehetőség adott, mint például a hab sűrűségének, morfológiájának, alapanyagának változtatása. A hab alapanyagától függően azonban lehetőségünk van hőkezeléssel javítani a szerkezet mechanikai tulajdonságain.
Az elmúlt években számos publikáció született fémhabok területén, azonban igen kevés az az irodalom, mely ezen anyagok hőkezelésével foglalkozik. A csekély mértékű ismeretből adódóan fontos foglalkozni a hőkezelés megvalósíthatóságának problémakörével, az elérhető szilárdságnövekedés mértékével, a fémhabok hőkezelési technológiájának eltéréseivel
a tömbanyaguktól.
Dolgozatomban egy kiválasztott Aluinvent alumíniumhab nemesítő hőkezelésének megtervezésével foglalkozom. A kiinduló paramétereket szakirodalmi kutatás alapján határozom meg és ezek felhasználásával építem fel a nemesítés optimalizálásának lépéseit.
Munkám során az Aluinvent adott habosítható alumínium ötvözetén, és az ebből készített alumíniumhabokon hőkezelési kísérleteket végzek el. A nemesítés hatását a tömbanyag esetén keménységméréssel, habok esetén nyomóvizsgálat elvégzésével ellenőrzöm. A kísérleti eredmények alapján megállapítom az optimális nemesítési folyamatot adott összetételű Aluinvent alumíniumhabra, vizsgálom hőkezelés során esetlegesen felmerülő problémákat, fokozott figyelmet igénylő lépéseket. 



